Kim Edberg Andersen (DD), 2024-12-05:
Tak for det, formand.
Man får lyst til at være sådan en eller anden form for parterapiekspert, når man kommer op, for man bliver jo forvirret på et højere plan, når man kommer op efter en minister fra Socialdemokraterne, en ordfører fra Socialdemokraterne og så en fra Venstre.
Først siger man, at et udrejsecenter jo er umuligt, og at der jo ikke er nogen, der gider at have de kriminelle, så nu kalder vi det modtagecentre.
Så får vi faktuelt slået fast, at ministeren i hvert fald har kaldt det udrejsecentre tidligere.
Der tænkte vi alle, at det var dem fra Kærshovedgård, altså at det er alle dem, som vi ikke kan komme af med, og at det løser noget.
Så vil jeg faktisk give ministeren ret: Jeg tror heller ikke, der findes et land i verden, som frivilligt gør det, uanset hvad vi tilbyder dem, når vi så siger, at nu får I terrordømte, dybt kriminelle, gruppevoldtægtsmænd osv. sendt ned til jer, og for øvrigt sender I dem bare ud i jeres samfund, når de er færdige med at afsone deres straf, for vi vil ikke have dem.
Der kan jeg så høre, at Venstre stiller sig op på talerstolen og siger: Bare det bliver en europæisk løsning, så laver vi et europæisk udrejsecenter.
Der bliver jeg bare nødt til at hjælpe Venstre, og vi vil i Danmarksdemokraterne virkelig gerne hjælpe Venstre alt, hvad vi kan, og guderne skal vide, at vi synes, at de har brug for det tit.
Det bliver ikke nødvendigt at bruge meget energi i Venstre på det, for virkeligheden er, at svaret bliver det samme, om det så er hele det europæiske fællesskab, der kommer til et land og siger: Vi kommer fra Europa-Kommissionen, og vi vil gerne sende alle vores kriminelle, terrordømte, gruppevoldtægtsmænd osv. ned til jer, og når de så har afsonet deres straf, skal I sende dem ud i jeres samfund.
Ja, svaret bliver det samme, så selv tak for hjælpen.
Jeg sender ikke en regning for den her gruppehjælp til jer, for regeringen har brug for al den hjælp, den skal have, og det skal ikke være, på baggrund af at I ikke har råd til at betale fakturaen på hjælpen fra Danmarksdemokraterne, at det ikke bliver til noget.
Til Konservative vil jeg så til gengæld sige, at intentionen jo er rigtig.
Det er jo helt vildt.
Vi har jo set bander, karteller, med 700.000 kr. på Kærshovedgård.
Altså, vi har jo set kæmpe problemstillinger deroppe.
Vi har lige haft et andet forslag, og som hr. Mohammad Rona siger, kunne vi have slået dem sammen.
Vi kunne diskutere det her i årevis.
Ministeren har ret.
Altså, det gør vi ikke.
Så skal vi finde en løsning et andet sted.
Jeg tror ikke, det bliver et tredjeland, for jeg køber faktisk lidt ind på præmissen med, at der forhåbentlig ikke er nogen, der er så dumme, som vi var, da vi bare lod dem komme hertil, og som så bare tager dem, når vi har dømt dem og vil sende dem retur.
Det tror jeg ikke de gør.
Til gengæld har Danmarksdemokraterne jo tidligere været indstillet på at sende dem på en ø.
Der fik vi afklaret ved sidste forslag, at der fik vi heller ikke problemer med biler, for dem kunne færgen ikke tage med på øen, så der har vi løst et ekstra problem.
Der skal findes en løsning på det, Konservative påpeger, med problemstillingen omkring Bording og Kærshovedgård.
Så ved jeg godt, at Socialdemokraterne så kommer med den der om, at det jo var Inger Støjberg, der fandt på det.
Ja, hvis det er løsningsmodellen at give Inger skylden, så fred være med det; det lever vi med.
Det lever vi med, og det gør Inger også.
Hun tager det med et stort smil, for det var en anden problemstilling fra en anden tid og med en anden type indsatte dengang.
For hvis vi skal rose Socialdemokraterne, har de jo løst lidt af det med hjemrejse.
De har fået sendt alle de nemme hjem.
Nu har vi alle de svære tilbage, og dem skal vi finde en løsning på, og hvis ikke der kommer et valg snart og vi får et regeringsskifte, skal de jo selv til at finde på løsninger.
Det har aldrig været Socialdemokraternes spidskompetence – at tage æren for det, andre har gjort, har de altid været gode til.
Danmarksdemokraterne kommer til at støtte intentionen med forslaget.
Vi tror ikke, at det bliver muligt, for vi tror faktisk ikke, der er nogen, der er så dumme, at de vil lave et udrejsecenter for danske kriminelle i deres land og lukke dem ud med de problemstillinger, de får, men det er noget, der skal løses.
Vi kunne jo eventuelt gå tilbage til øen eller en Langelandsmodel, som vi hørte ved sidste forslag.
Der var jo andre, der havde en Langelandsmodel.
Den går vi ikke ind for i Danmarksdemokraterne, men vi har en ømodel.
Den vil vi meget gerne tage op igen, og hvis der er den store interesse i at løse det, er der flertal.
Det er jo nemt at tælle til.
Det kan jeg hjælpe hr. Finanshans med.
Jeg kunne godt tælle til 90 herinde, hvis Socialdemokraterne står ved deres ord.
Så er der Moderaterne, Venstre og så Danmarksdemokraterne – vupti vupti, så er tingene løst.
Det er ikke så nemt.
Det er det ikke.
Jeg synes, debatten afspejler det.
Men intentionen er der, og vi skal finde en løsning på det her.
Vi skal have fjernet nogle af de mennesker, der er dybt kriminelle, fra Kærshovedgård.
Jeg tror ikke, det bliver et tredjeland.
Jeg tror, vi skal kigge ind i Lindholmmodellen eller noget med lignende øer, hvor vi kan afskærme på en mere bestemt måde.
Men noget skal der gøres.
Tak for ordet.